KIRJALLINEN KYSYMYS P-2696/99 esittäjä(t): Neil MacCormick (Verts/ALE) komissiolle. Sisämarkkinat: kuluttajia estävät käytännöt autokaupassa.



Virallinen lehti nro 280 E , 03/10/2000 s. 0107 - 0109



KIRJALLINEN KYSYMYS P-2696/99 esittäjä(t): Neil MacCormick (Verts/ALE) komissiolle (11. tammikuuta 2000) Aihe: Sisämarkkinat: kuluttajia estävät käytännöt autokaupassa Belgiasta, Alankomaista ja Irlannista tuotuja autoja voidaan myydä Yhdistyneessä kuningaskunnassa brittiläisen valmistajan listahintoja huomattavasti halvemmalla. Auton tuonti myös monesta muusta maasta merkitsee huomattavaa säästöä. Esimerkiksi Suomessa eräät ajoneuvot maksavat jopa 60 prosenttia vähemmän kuin Yhdistyneessä kuningaskunnassa: Saab 9-3 2.0 SE coupé, jonka hinta ennen veroja Suomessa on 9 223 puntaa, maksaa Yhdistyneessä kuningaskunnassa 20 220 puntaa. Komissio julkaisee puolivuosittain autojen hintataulukkoja (Ref. IV/F2/0599), joissa kuitenkin on hinta vain ajoneuvoille, joissa ohjauspyörä on vasemmalla, ja joka siten vaikeuttaa hintavertailua Yhdistyneen kuningaskunnan kuluttajille. 1. Aikooko komissio laajentaa nykyistä palvelua julkaisemalla hintataulukot kaikkien jäsenvaltioiden osalta ajoneuvoista, joissa ohjauspyörä on oikealla, ja pyrkiä siten parantamaan hintojen avoimuutta ja antaa kaikille mahdollisuus hyötyä enemmän sisämarkkinoista? 2. Onko komissio tietoinen, että valmistajilla on yhä monia käytäntöjä, joilla pyritään lannistamaan kuluttajien suunnitelmat auton ostamiseksi muualta kuin Yhdistyneestä kuningaskunnasta. 3. Onko komissio yhtä mieltä siitä, että autotehtaiden tällaiset käytännöt riistävät EU:n kansalaisilta yhtenäismarkkinoiden todelliset edut asiassa, joka monelle merkitsee suurempaa investointia kuin mihinkään muuhun yksittäiseen irtaimeen omaisuuteen? 4. Jos komission vastaus edelliseen kohtaan on myönteinen, katsooko komissio, että pitäisi asettaa etusijalle tehokkaat toimenpiteet tällaisten kilpailua estävien käytäntöjen, jotka heikentävät kuluttajien luottamusta sisämarkkinoihin, kertakaikkiseksi lopettamiseksi? 5. Mitä toimenpiteitä komissio aikoo toteuttaa seuraavien kuuden kuukauden aikana tässä asiassa? Mario Montin komission puolesta antama vastaus (26. tammikuuta 2000) Komissio on tietoinen autojen hintaeroista Yhdistyneen kuningaskunnan ja muiden jäsenvaltioiden välillä. Toisin kuin arvoisan parlamentin jäsenen kysymyksessä todetaan, Britannian hinnat ja vasemmanpuoleiseen liikenteeseen tarkoitetun auton lisämaksut eri jäsenmaissa on aina julkaistu komission säännöllisesti ilmestyvässä autojen hintoja koskevassa raportissa(1). Vuodesta 1997 lähtien esiintyneet hintaerot johtuvat osittain vahvasta punnasta ja Britanniaa varten tehtyjen lisäasennusten kustannuksista. Toisaalta ne johtuvat myös alhaisista nettohinnoista jäsenvaltioissa, joissa on korkeat autoverot (Tanska, Alankomaat ja erityisesti Suomi). Brittikuluttajien halu ostaa autoja manner-Euroopasta johtuu suurelta osin raportin aiheuttamasta lisääntyneestä hintojen avoimuudesta. Isot hintaerot eivät sinällään riko Euroopan kilpailusääntöjä vastaan. Komission tehtävänä on varmistaa, ettei rinnakkaiskauppaan, joka on tärkeä hintaeroja vähentävä markkinatekijä, kohdistu kilpailua rajoittavaa toimintaa. Tällainen olisi nimittäin ristiriidassa perustamissopimuksen 85 artiklan 3 kohdan soveltamisesta moottoriajoneuvojen jälleenmyyntiä ja huoltopalvelua koskevien sopimusten ryhmiin 28 päivänä kesäkuuta 1995 annetun komission asetuksen (EY) N:o 1475/95(2) kanssa, joka sallii ryhmäpoikkeuksen autojen jälleenmyynnissä. Komissio onkin tehnyt vuodesta 1995 alkaen useita aloitteita, muun muassa käynnistänyt oma-aloitteiset menettelyt tiettyjä autonvalmistajia ja niiden verkostoja vastaan. Se on vaatinut valmistajia aloittamaan puhelinneuvonnan, jotta varmistetaan Yhdistyneen kuningaskunnan kuluttajille mahdollisuus ostaa auto toisesta jäsenvaltiosta ja hyötyä näin sisämarkkinoista. Esimerkkinä voidaan mainita komission vuonna 1998(3) tekemä päätös, joka koskee Volkswagen AG:ta. Siinä yritys tuomittiin 102 miljoonan euron sakkoihin, koska se esti muiden jäsenvaltioiden asukkaita ostamasta uutta autoa Italiassa. Yhdistyneen kuningaskunnan nykyinen korkea autojen hintataso ja mahdolliset autonvalmistajien rajoittavat toimet kuuluvat myös Britannian kilpailuviranomaisille. Ne ovat päättäneet tutkia tarkasti Britannian markkinatilannetta ja Yhdistyneen kuningaskunnan kilpailuasioita käsittelevän komitean raportin, ja parannusehdotusten odotetaan valmistuvan tammikuun 2000 lopussa. Komissio seuraa tapausta erityisellä mielenkiinnolla, koska sen täytyy arvioida, toimiiko asetus (EY) N:o 1475/95 jäsenvaltioissa tyydyttävästi. Se julkaisee asiaa koskevan raportin vuoden 2000 loppuun mennessä. Asetuksen vaikutus kuluttajiin tulee olemaan yksi arvioinnin pääkohdista. Raporttia tullaan käyttämään autojen jälleenmyyntiä koskevan uuden lainsäädännön ja asetuksen (EY) N:o 1475/95 mahdollisen uudistamisen pohjana. Komissio tulee tekemään kaiken tarvittavan, jotta saadaan aikaan paras mahdollinen Euroopan kuluttajien etuja palveleva autojen jälleenmyyntijärjestelmä. (1) Ks. esim. lehdistötiedote IP/99/554, 22. heinäkuuta 1999. (2) EYVL L 145, 29.6.1995. (3) EYVL L 124, 25.4.1998.